
Az ellenőrzés részletes megállapításai:
1. A gazdálkodás szervezeti keretei 
Fácánkert Községi Önkormányzat igazgatási, gazdálkodási feladatait 2012. évben a Sióagárd-Fácánkert Községek Körjegyzősége keretében látták el. 
A Körjegyzőség sajátossága volt, hogy tevékenysége két helyen folyt, a sióagárdi és a fácánkerti irodában, párhuzamosan, egységes szabályozás mellett. Fácánkert települési Önkormányzathoz nem tartozott kisebbségi önkormányzat, és nem működött pénzügyi bizottság.

Az Önkormányzat az óvodai nevelési feladatokat egy, Bogyiszlóval közösen fenntartott, Bogyiszló – Fácánkert Társult Általános Iskola és Óvoda intézménnyel, mint önállóan működő (gazdasági szervezettel nem rendelkező) költségvetési szerv keretében látta el, pénzügyi, gazdasági feladatait Bogyiszló Község Önkormányzatának Polgármesteri Hivatala végezte. A Társulási megállapodás szerinti elszámoláshoz szükséges adatok biztosítása érdekében a pénzkezelésben és a számviteli nyilvántartásokban a Fácánkerti Tagóvoda adatait elkülönítették.
A társult települések Önkormányzatának Képviselő-testületei a Magyarország helyi önkormányzatairól szóló 2011. évi CLXXXIX. törvény 87. §-ában kapott felhatalmazás alapján felülvizsgálták a Bogyiszló-Fácánkert Óvodafenntartó Társulásra vonatkozó társulási megállapodást, és a társulást jogi személyiségű társulássá alakították át. Erről 2013. július 1-i hatállyal új társulási megállapodást kötöttek.
A közös fenntartású Bogyiszlói Kistarisznya Óvoda intézmény telephelye működik Fácánkerten.
A Fácánkerti telephelyen kihelyezett óvodai csoport működik, melyet az ott dolgozó óvónők közül kinevezett csoportvezető óvónő vezet, az intézményvezető irányítása mellett.  

Tolna Város Önkormányzatával kötött társulási megállapodás útján gondoskodik Fácánkert a házi gondozásról, családsegítés és a gyermekjóléti szolgálat, valamint az orvosi ügyeleti és védőnői ellátásról is, amelyek esetében 2013. július 1-i hatállyal közösen döntöttek az Mötv. szerinti jogi személyiségű társulássá alakításról.
Fácánkert Község Önkormányzata, és Bogyiszló Község Önkormányzatainak Képviselőtestületei együttesen az Mötv. 84-85. §-án alapulva, 2013. január 1-i hatállyal közös önkormányzati hivatalt (továbbiakban KÖH) hoztak létre.
Az állami támogatással nem fedezett költségekhez az önkormányzatok saját bevételeik terhére, lakosságarányosan járulnak hozzá.

A közös önkormányzati hivatal egységes, szakmai szervezeti egységekre nem tagolódik.

A közös önkormányzati hivatal Fácánkerten állandó kirendeltséget működtet, melynek munkarendje megegyezik a közös önkormányzati hivatal munkarendjével. A hatásköröket, feladatköröket a Jegyző Ügyrendben szabályozta.
A Bogyiszlói KÖH külön megállapodások alapján ellátja a fenntartásában részt vevő önkormányzatok által fenntartott Bogyiszló-Fácánkert Óvodafenntartó Társulás és az általa fenntartott Bogyiszlói Kistarisznya Óvoda gazdálkodási feladatait.
2. Az Önkormányzat gazdálkodásának szabályozottsága és szabályszerűsége

Az Ötv. 91. § (1), (6) – (7) bekezdései szerint: A Gazdasági Programot Fácánkert Község Önkormányzata Képviselő-testülete 38/2011. (IV.14.) számú határozatával jóváhagyta, amelyben rögzítették, hogy az anyagi eszközök, valamint a vagyon megteremtéséhez nem elegendőek a szokásos, évről évre keletkező források (állami támogatások), hanem szükség van  pályázati lehetőségek felkutatására, illetve, az Önkormányzat sajátosságainak kihasználása alapján új lehetőségek keresésére, a meglévő anyagi források hatékonyabb kihasználására.
A gazdasági programban a várhatóan rendelkezésre álló és szükséges források nagyságrendjét nem határozták meg.

Fácánkert Községi Önkormányzat pénzügyi, számviteli munkájának szabályozása tárgyában kiadott, a 2013. évi változásokkal is frissített január 1-jétől érvényes Számviteli Politika és a hozzá kapcsolódó szabályzatok a jogszabályoknak megfelelő szabályozási keretet biztosítanak.
A pénzgazdálkodás területén a kötelezettségvállalás pénzügyi ellenjegyzése, utalványozás, teljesítés igazolása és érvényesítés hatásköri rendjét, az adatszolgáltatás rendjét a gazdálkodási szabályzatban meghatározták, annak folyamatos aktualizálásáról gondoskodtak. 

A gazdálkodási jogkörök gyakorlásában illetékes személyekről naprakész nyilvántartást vezettek.
A 100 ezer forintot meghaladó kötelezettségvállalásokról írásbeli bizonylatot készítettek. 

A kötelezettségvállalásról analitikus nyilvántartást vezettek.
A költségvetési rendeletben jóváhagyott eredeti előirányzatokat a számviteli nyilvántartásban, a főkönyvi könyvelés keretében, valamint a kötelezettségvállalás nyilvántartásban egyezően rögzítették.

Az évközi előirányzat módosításokról, jogkörök és szervezetek szerint olyan nyilvántartást kell vezetni amelyben szerepel az előirányzat megváltoztatásának a tartalma, megjelölve az egyszeri (csak az adott költségvetési évben érvényesülő), vagy tartós (a költségvetési előirányzatokba véglegesen beépülő) jellegét. Ezek az információk a következő évi költségvetési tervezéshez az alap előirányzatok kimunkálásához is szükségesek.

Tartalmaznia kell a nyilvántartásnak az előirányzat módosítások képviselő-testület elé terjesztésének időpontját.
Formailag és tartalmilag is következetesebben kell eleget tenni az Áht. és Ávr előírásainak, konkréten az Áht. 78. § (2) bekezdésében foglaltak alapján a költségvetési szerv, a helyi önkormányzat, a nemzetiségi önkormányzat, a többcélú kistérségi társulás, a jogi személyiségű társulás és a térségi fejlesztési tanács a bevételek beérkezésének és a kiadások teljesítésének ütemezéséről likviditási tervet készít.

[Az Áht. 78. § -ához ad pontosítást az Ávr. 122. § (1) bekezdése: „Az államháztartás központi alrendszerébe tartozó költségvetési szerv likviditási terve a költségvetési szerv várható bevételeinek – ideértve az időszak elején rendelkezésre álló készpénz és számlaállomány együttes összegét is – alapul vételével, havi és a tárgyhónap vonatkozásában dekádonkénti ütemezéssel tartalmazza a teljesíthető kiadásokat.

(2) A helyi önkormányzat, nemzetiségi önkormányzat, többcélú kistérségi társulás, jogi személyiségű társulás, térségi fejlesztési tanács, valamint az általuk irányított költségvetési szerv likviditási tervére az (1) bekezdésben foglalt előírásokat kell alkalmazni azzal, hogy a tárgyhó dekádokra történő lebontását nem kell elvégezni.

(3) A likviditási tervet havonta felül kell vizsgálni.”]

2012. évtől hatályos Ávr. 13. § (2) bekezdés szerint további belső szabályzatban szükséges rendezni:

a működéséhez kapcsolódó, pénzügyi kihatással bíró, jogszabályban nem szabályozott kérdéseket, így különösen

a) a tervezéssel,…..az ellenőrzési adatszolgáltatási és beszámolási feladatok teljesítésével kapcsolatos belső előírásokat, feltételeket,

Fentiek alapján szükséges a költségvetés tervezésének, végrehajtásának, zárszámadás elkészítésének szabályozása. 
A közérdekű adatok közzétételére vonatkozó jogszabályok alapján az SZMSZ és ügyrend hatályos és teljes szövegének elektronikus közzétételéről gondoskodni kell a változásokat követően azonnal az önkormányzat honlapján.

Ezt az előírást a képviselő-testület munkájával összefüggő dokumentumok közzétételével teljesítik.

Az önként vállalt feladatok, mint közérdekű adatok is megjelennek a szabályozásban.

Az információs önrendelkezési jogról és az információszabadságról szóló 2011. évi CXII. Törvény (Infotv.), és a közzétételi listákon szereplő adatok közzétételéhez szükséges közzétételi mintákról szóló 18/2005. (XII. 27.) IHM rendeletben foglalt közzétételnek az Önkormányzat honlapján következetesen nem tettek eleget. Az Infotv. 1. számú melléklete II. 3. pontja előírja negyedévenkénti frissítéssel a helyi önkormányzat önként vállalt feladatainak közzétételét.

A III. 3 pont szerint közzé kell tenni a támogatások kedvezményezettjeinek nevére, a támogatás céljára, összegére, továbbá a támogatási program megvalósítási helyére vonatkozó adatokat.
3. A 2012. évi zárszámadásban, mérlegben szereplő összegek alátámasztottsága

Az Önkormányzat a 2012. évi beszámoló készítési feladatának határidőre, eleget tett, könyvvizsgálati kötelezettség nem állt fenn.

A mérleget, a pénzforgalmi jelentést a főkönyvi kivonattal megegyezően állították össze.

A Hivatalban a számviteli nyilvántartások vezetésében maradéktalanul nem érvényesítették Az államháztartás szervezetei beszámolási és könyvvezetési kötelezettségének sajátosságairól szóló 249/2000. (XII. 24.) Kormányrendelet (Áhsz.) előírásait.

A támogatási program előlegének teljes összegét az Áhsz. 9. számú melléklet 4. di) pontjának előírása alapján a kötelezettségek között kell kimutatni.

Amennyiben az államháztartás szervezete támogatási program előlegében részesült, azt felhasználta, de a finanszírozásban résztvevő államháztartás szervezete ezeket még nem ismerte el jogszerű felhasználásnak, addig ezeket a kötelezettségeket támogatási program előlege miatti kötelezettségként kell nyilvántartásba venni.

A kötelezettségeket csak az irányító hatóságnak/közreműködő szervezetnek a támogatásról történt elszámolás elfogadásáról szóló írásbeli értesítését, jóváhagyását követően lehet a könyvekből kivezetni.

A 4491. főkönyvi számlán történő bemutatás a források valódiságát rendezi, mivel a pénzmaradvány saját forrás, és ebben szerepel olyan összeg is, amit még nem lehet saját forrásnak tekinteni.
A társulásokban ellátott feladatokat érintően az évenkénti elszámolás szerinti adatokat egyeztetés után, a társult önkormányzatok kölcsönösen elfogadták, a gesztor által kimutatott különbözeteket pénzügyileg rendezték.

Az intézményfenntartó, közös feladatellátó társulások keretet adtak arra, hogy a takarékosabb és színvonalasabb feladatellátás megvalósuljon a társult településen is, ahol önállóan vagy gazdaságosan nem lehet jól ellátni a szolgáltatásokat.
2012. év végén az Önkormányzat részese volt az 5000 fő lakosságszámot meg nem haladó települési önkormányzatok adósság konszolidációjának. Ennek keretében hosszú lejáratú adósságállomány címén egyéb központi támogatásban részesült az önkormányzat, melyből az átvállalt likvid hitel összege 5 985 E Ft, a felhalmozási hitelé pedig 13 332 E Ft.

A következő évek költségvetését az adósságkonszolidációnak köszönhetően már nem terheli hiteltörlesztési kötelezettség.

Működési célú hitel felvételére 2012. évben nem került sor.

4. Az eszközök analitikus nyilvántartása, vagyon leltározása, mérlegtételek értékelése

Fácánkert Községi Önkormányzat tulajdonát képező nagy értékű tárgyi eszközök analitikáját az ingatlan vagyonkataszter nyilvántartás keretében kezelik.

A főkönyvi számlák értékadataival egyező tartalmú analitikus nyilvántartások vezetési kötelezettségről szóló számviteli előírásnak eleget tettek. 
Az önkormányzati ingatlan vagyon felmérése, értékelése, ingatlanvagyon-kataszter felfektetése a KataWin programmal megtörtént, annak folyamatos nyomon követését és naprakész vezetését külső szolgáltató útján biztosítják. Az ingatlanvagyon-kataszter tartalmazza a törzsvagyon és a nem törzsvagyonba tartozó egyéb vagyon szerint az ingatlanokra vonatkozó számszaki és naturális adatokat, az ingatlan számviteli nyilvántartás szerinti bruttó értékét és a becsült értékét.
A 2012. évi költségvetési beszámolóban kimutatott ingatlanok értékadatainak a vagyonkimutatásban, valamint az önkormányzati ingatlanvagyon-kataszterben szereplő értékadatokkal történő egyeztetéséről gondoskodtak.
A mérlegben értékkel szereplő tárgyi eszközök évenkénti, az értékkel nem szereplő eszközök két évenkénti leltározását elvégezték.
Az eszközök besorolására vonatkozó szabályt, a szoftverek esetében helytelenül alkalmazták.
Szükséges a szellemi termékekkel kapcsolatos számviteli adatok felülvizsgálata.

A hatályos Szt. 25. § (6) bekezdése a következő meghatározást tartalmazza:

„Az immateriális javak között vagyonértékű jogként azokat a megszerzett jogokat kell kimutatni, amelyek nem kapcsolódnak ingatlanhoz. Ilyenek különösen: a bérleti jog, a használati jog, a vagyonkezelői jog, a szellemi termékek felhasználási joga, a márkanév, a licencek, továbbá a koncessziós jog, a játékjog, valamint az ingatlanhoz nem kapcsolódó egyéb jogok.”

A számítógépes programok esetében a vagyoni értékű jogok között kell annak a szoftvernek az érékét kimutatni, amelynek a költségvetési szerv a tulajdonjogát nem szerezte meg. Téves aktiválás esetén a könyvekben az eltérést javítani kell az állományi, az értékcsökkenési és a tőkeváltozás számlákon.

Felhívom a figyelmet az Áhsz. 31/A. § (1) pontjára mely szerint a központi, a helyi adókkal és az adók módjára behajtandó köztartozásokkal kapcsolatos követelések - ideértve az adó-, az adó jellegű, az illeték, a járulék-, a járulék jellegű, a vám-, a vám jellegű tételek - értékelése során az értékvesztés összegét legalább negyedévenként kell megállapítani azzal, hogy az értékvesztést, illetve annak visszaírását tételesen nem kell megállapítani. Az értékvesztés összege az adósok együttes minősítése alapján egyszerűsített értékelési eljárással (azok csoportos értékelésével) is meghatározható.

5. Az önkormányzat 2013. évi gazdálkodása
A 2013. évi költségvetés tervezés munkálatait Fácánkert Községi Önkormányzatra vonatkozóan is a KÖH fogta össze, bevonva az önkormányzat tisztségviselőit és képviselőit.

A költségvetési rendelet megalkotásánál alapvetően betartották az Áht. és Ávr. előírásait. 

A bevételek és kiadások egyensúlyát megteremtették, fiktív előirányzatokat nem képeztek.

A költségvetési rendeletben szabályozták a hatáskör átruházást, az előirányzat módosításra vonatkozó jogkört.
Betartották azt az alapszabályt, miszerint rendeletet csak rendelettel lehet módosítani, a rendeletalkotás át nem ruházható hatáskör.
Az előirányzatok év közi megváltoztatására a polgármestert csak vészhelyzet idejére hatalmazta fel a képviselő-testület.

Nem éltek azzal a lehetőséggel amely az Ávr. 43/A. § (2) bekezdésében található, miszerint a költségvetési rendelet a helyi önkormányzat költségvetési kiadásai kiemelt előirányzatai közötti átcsoportosításra a polgármester számára felhatalmazást adhat.
Az Mötv. 2013. január 1-jétől hatályos előírása szerint az önkormányzatok költségvetési rendelete elkülönítetten kell, hogy tartalmazza a kötelező, valamint az önként vállalt feladatok ellátásának forrásait és kiadásait. A számviteli, beszámolási rendszerben is meg kell felelni ennek a követelménynek.
Az önkormányzatok kötelező feladatait az Mötv., a hatásköri, a különböző ágazati feladatok ellátásának szakmai szabályait rögzítő törvények határozzák meg. Az ellátott feladatok kötelező/önként vállalt besorolása tekintetében még sincs egyértelmű, egzakt előírás, ebből adódóan az önkormányzat a rá vonatkozó jogszabályi előírásokat sajátosan értelmezheti.
A költségvetési rendeletben készítettek olyan összeállítást amelyben bemutatták az Önkormányzat által ellátott önként vállalt feladatokat. 
Az Mötv. csak keretszerűen határozza meg az önkormányzat által ellátandó feladatokat, az önként vállalt feladatok határát csak elviekben, általánosságban jelöli ki.
Az egyre növekvő igények és szükségletek mellett igyekeztek az önként vállalt feladatok kiválasztásában a társadalmi, és főleg szociális szempontokat érvényre juttatni.

A számszaki értékelés szerint az éves kiadási volumenből 9% körüli részarányt, 5 796 E Ft-ot tettek ki az önként vállalt feladatok kiadásai, amelyre nézve hozzá kapcsolódó bevételi forrást nem jelöltek meg. Ebből az összegből 520 E Ft-ot juttattak a civil szervezeteknek vissza nem térítendő támogatás címén.
Az előterjesztésekben nem elemzik és indokolják az önként vállalt feladatok ellátásának jogszabályi és társadalompolitikai alapját, a testület részéről érdemben nem fogalmazódott meg a kialakult helyzetre vonatkozó változtatási szándék.
A KÖH által alkalmazott EPER pénzügyi, főkönyvi programmal naprakészen végzik a számviteli nyilvántartások vezetését. Az integrált rendszer keretében szabályosan készül az előirányzat nyilvántartás és a kötelezettségvállalás nyilvántartás. A gyakorított költségvetési adatszolgáltatásnak rendben eleget tettek.

Az utófinanszírozott pályázatos támogatásokkal megvalósuló beruházás elvégzéséhez éven belüli fejlesztési likvid hitelt vettek igénybe.
2013. évben a megváltozott finanszírozási rend miatt az állami támogatások összege igen alacsony, a működési kiadások keretében felmerülő bérkiadásokat sem fedezi. 
A támogatás nem nyújt fedezetet az épület fenntartási feladatokra, utak járdák karbantartására. A saját bevételek növelése területén az önkormányzat mozgástere korlátozott.

Az önkormányzat a működési forráshiány csökkentése érdekében igyekezett minden szükséges döntést meghozni, ennek ellenére a működésképesség megőrzése érdekében kénytelen volt kiegészítő támogatás iránti igényt benyújtani.

Összegző megállapítások:
Összefoglalóan megállapítható, hogy Fácánkert Községi Önkormányzat feladatellátási, gazdálkodási szervezeti keretei és szabályozása olyan állapotban vannak, hogy a kisebb hiányosságok ellenére kezelni tudják a külső és belső kockázatokat az önkormányzat tevékenységeinek szabályszerű, gazdaságos, hatékony és eredményes végrehajtása során.
Az Önkormányzat 2012. évi beszámoló készítési feladatának határidőre történő elkészítéséről a Közös Hivatal útján jó színvonalon gondoskodtak.

A vagyonmérlegben szereplő összegek alátámasztása analitikus és főkönyvi nyilvántartásokkal hitelt érdemlő volt.
Az adósságkonszolidációnak köszönhetően a hosszúlejáratú hiteltörlesztési kötelezettség terhei magszűntek.
A 2013. évi költségvetés tervezésében, a költségvetési rendelet megalkotásánál alapvetően betartották az Áht. és Ávr. előírásait. 

Az Önkormányzat 2013. évi gazdálkodása tervszerű, a visszafogottság eredményeképpen kiegyensúlyozott, fedezet nélküli kötelezettségvállalás nem történt, fizetési kötelezettségeiknek általában eleget tudnak tenni.

A 2013. évtől érvényben lévő feladatfinanszírozási rendszer a kötelező feladatokhoz kapcsolódó működési kiadásokat szűkösen fedezi, a biztonságosabb működőképesség fenntartásához kiegészítő támogatásra van szükség.
Megállapítható, hogy Fácánkert Önkormányzatnál a kötelező/önként vállalt feladatok ellátásához kapcsolódó finanszírozás arányai –figyelemmel a korlátozott pénzügyi lehetőségekre – tudatos, célszerű gazdálkodási stratégiát mutatnak. A visszafogottság mellett mégis igyekeztek az önként vállalt feladatok kiválasztásában a társadalmi, és főleg szociális szempontokat érvényre juttatni.
A kötelező és önként vállalt feladatok ellátásának forrásait és kiadásait a helyi önkormányzat 2013. évi egységes költségvetési rendeletében elkülönítetten kell bemutatni, melynek alapján a számviteli nyilvántartásokban is el kell különíteni az adatokat.
Javaslatok:
· Az Önkormányzat várható bevételeinek – ideértve az időszak elején rendelkezésre álló készpénz és számlaállomány együttes összegét is – alapul vételével, a teljesíthető kiadások számbavételével havi bontásban likviditási tervet kell készíteni, amelyet havonta felül kell vizsgálni.
· Az Önkormányzat honlapján pontosabban tegyenek eleget Az információs önrendelkezési jogról és az információszabadságról szóló 2011. évi CXII. Törvény (Infotv.), és a közzétételi listákon szereplő adatok közzétételéhez szükséges közzétételi mintákról szóló 18/2005. (XII. 27.) IHM rendeletben foglalt közzétételnek.
Az ellenőrzött időszakban hivatalban levő vezetők neve, beosztása:

Orbán Zsolt polgármester

Dr. Varga Katalin jegyző
Szekszárd, 2013. december 16.

